2021/0168 (NLE)

Πρόταση

ΕΚΤΕΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ

για την έγκριση της αξιολόγησης του σχεδίου ανάκαμψης και ανθεκτικότητας της Ιταλίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΕ) 2021/241 του Ευρωπαϊκού Κοινοβουλίου και του Συμβουλίου, της 12ης Φεβρουαρίου 2021, για τη θέσπιση του μηχανισμού ανάκαμψης και ανθεκτικότητας, και ιδίως το άρθρο 20,

Έχοντας υπόψη την πρόταση της Ευρωπαϊκής Επιτροπής,

Εκτιμώντας τα ακόλουθα:

(1)Η έξαρση της νόσου COVID-19 είχε αρνητικό αντίκτυπο στην οικονομία της Ιταλίας. Το 2019, το κατά κεφαλήν ακαθάριστο εγχώριο προϊόν σε τρέχουσες τιμές (κατά κεφαλήν ΑΕΠ) της Ιταλίας αντιστοιχούσε στο 95,0 % του μέσου όρου της ΕΕ. Σύμφωνα με τις εαρινές προβλέψεις 2021 της Επιτροπής, το πραγματικό ΑΕΠ της Ιταλίας μειώθηκε κατά 8,9 % το 2020 και αναμένεται ότι σωρευτικά θα μειωθεί κατά 5,0 % το 2020 και το 2021. Στις μακροχρόνιες πτυχές με αντίκτυπο στις μεσοπρόθεσμες οικονομικές επιδόσεις περιλαμβάνονται, ειδικότερα, η υψηλή ανεργία των νέων και η χαμηλή συμμετοχή των γυναικών στην αγορά εργασίας, η αργή αύξηση της παραγωγικότητας, καθώς και οι ανεπάρκειες της δημόσιας διοίκησης και το πολύ υψηλό επίπεδο δημόσιου χρέους.

(2)Στις 9 Ιουλίου 2019 και στις 20 Ιουλίου 2020 το Συμβούλιο απηύθυνε συστάσεις προς την Ιταλία στο πλαίσιο του Ευρωπαϊκού Εξαμήνου. Ειδικότερα, το Συμβούλιο συνέστησε τη μείωση της φορολογίας στην εργασία, την εντατικοποίηση της καταπολέμησης της φοροδιαφυγής και την πλήρη εφαρμογή των προηγούμενων μεταρρυθμίσεων του συνταξιοδοτικού συστήματος. Το Συμβούλιο συνέστησε επίσης να ενισχυθεί η ανθεκτικότητα και η ικανότητα του συστήματος υγείας και να ενισχυθεί ο συντονισμός μεταξύ εθνικών και περιφερειακών αρχών. Επιπλέον, το Συμβούλιο συνέστησε να ενισχυθούν οι προσπάθειες για την αντιμετώπιση της αδήλωτης εργασίας, να διασφαλιστεί ότι οι ενεργές πολιτικές για την αγορά εργασίας και οι κοινωνικές πολιτικές ενσωματώνονται αποτελεσματικά και απευθύνονται κυρίως στους νέους και τις ευάλωτες ομάδες και να υποστηριχθεί η συμμετοχή των γυναικών στην αγορά εργασίας με μια ολοκληρωμένη στρατηγική, μεταξύ άλλων μέσω της πρόσβασης σε ποιοτική παιδική μέριμνα και μακροχρόνια περίθαλψη. Για την αντιμετώπιση της κρίσης λόγω COVID-19, συστήθηκε στην Ιταλία να παράσχει επαρκή αναπλήρωση του εισοδήματος και πρόσβαση στην κοινωνική προστασία, καθώς επίσης να μετριάσει τον αντίκτυπο της κρίσης στην απασχόληση, μεταξύ άλλων μέσω ευέλικτων ρυθμίσεων εργασίας και ενεργού στήριξης της απασχόλησης. Επιπλέον, συστήθηκε στην Ιταλία να βελτιώσει τα εκπαιδευτικά αποτελέσματα, να ενισχύσει την εξ αποστάσεως μάθηση και να προωθήσει την αναβάθμιση των δεξιοτήτων, συμπεριλαμβανομένων των ψηφιακών δεξιοτήτων. Συστήθηκε να εστιαστεί η οικονομική πολιτική για τις επενδύσεις στην πράσινη και την ψηφιακή μετάβαση, λαμβανομένων υπόψη των περιφερειακών ανισοτήτων, ειδικότερα όσον αφορά την καθαρή και αποδοτική παραγωγή και χρήση ενέργειας, την έρευνα και την καινοτομία, τις βιώσιμες δημόσιες μεταφορές, τη διαχείριση των αποβλήτων και των υδάτων, καθώς και την ενίσχυση των ψηφιακών υποδομών για τη διασφάλιση της παροχής βασικών υπηρεσιών. Για τη στήριξη της οικονομίας κατά τη διάρκεια της κρίσης λόγω COVID-19, συστήθηκε επίσης στην Ιταλία να εφαρμόσει αποτελεσματικά τα μέτρα για την παροχή ρευστότητας στην πραγματική οικονομία, να επισπεύσει ώριμα έργα δημόσιων επενδύσεων και να προωθήσει τις ιδιωτικές επενδύσεις. Επιπλέον, το Συμβούλιο συνέστησε να βελτιωθεί η αποτελεσματικότητα της δημόσιας διοίκησης και η αποδοτικότητα του δικαστικού συστήματος, να ενισχυθεί το πλαίσιο αφερεγγυότητας και να ενταθεί η καταπολέμηση της διαφθοράς. Το Συμβούλιο ζήτησε επίσης να αρθούν οι περιορισμοί στον ανταγωνισμό και να βελτιωθούν οι τομεακές κανονιστικές ρυθμίσεις. Συστήθηκε επίσης στην Ιταλία να προωθήσει την αναδιάρθρωση των ισολογισμών των τραπεζών, συνεχίζοντας τη μείωση των μη εξυπηρετούμενων δανείων, καθώς και να βελτιώσει τη μη τραπεζική χρηματοδότηση για μικρότερες και καινοτόμες επιχειρήσεις. Η Επιτροπή, αφού αξιολόγησε την πρόοδο όσον αφορά την εφαρμογή των εν λόγω ειδικών ανά χώρα συστάσεων κατά την υποβολή του σχεδίου ανάκαμψης και ανθεκτικότητας, διαπιστώνει ότι έχει επιτευχθεί σημαντική πρόοδος όσον αφορά τις συστάσεις για τη λήψη όλων των μέτρων που απαιτούνται για την αποτελεσματική αντιμετώπιση της πανδημίας και τη στήριξη της οικονομίας και της επακόλουθης ανάκαμψης, για τη διασφάλιση της αποτελεσματικής εφαρμογής των μέτρων με σκοπό την παροχή ρευστότητας στην πραγματική οικονομία, μεταξύ άλλων σε μικρές και μεσαίες επιχειρήσεις, καινοτόμες επιχειρήσεις και στους αυτοαπασχολούμενους, και για την αποφυγή καθυστερήσεων πληρωμών. Σημαντική πρόοδος καταγράφηκε επίσης στην καταπολέμηση της φοροδιαφυγής, ιδιαίτερα με τη μορφή της παράλειψης έκδοσης τιμολογίων.

(3)Στις 2 Ιουνίου 2021 η Επιτροπή δημοσίευσε εμπεριστατωμένη επισκόπηση δυνάμει του άρθρου 5 του κανονισμού (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου για την Ιταλία. Με βάση την ανάλυσή της, η Επιτροπή κατέληξε στο συμπέρασμα ότι η Ιταλία βιώνει μακροοικονομικές ανισορροπίες, ιδίως όσον αφορά το υψηλό δημόσιο χρέος και την παρατεταμένη ασθενή δυναμική της παραγωγικότητας, που έχουν διασυνοριακό αντίκτυπο υπό συνθήκες αδυναμιών της αγοράς εργασίας και του τραπεζικού τομέα.

(4) [Στη σύσταση σχετικά με την οικονομική πολιτική της ζώνης του ευρώ, το Συμβούλιο συνέστησε στα κράτη μέλη της ζώνης του ευρώ να αναλάβουν δράση, εκτός των άλλων μέσω των οικείων σχεδίων ανάκαμψης και ανθεκτικότητας, προκειμένου, μεταξύ άλλων, να διασφαλίσουν έναν προσανατολισμό πολιτικής για τη στήριξη της ανάκαμψης και να βελτιώσουν περαιτέρω τη σύγκλιση, την ανθεκτικότητα και τη βιώσιμη και χωρίς αποκλεισμούς ανάπτυξη. Στη σύσταση, το Συμβούλιο συνέστησε επίσης την ενίσχυση των εθνικών θεσμικών πλαισίων, για τη διασφάλιση της μακροοικονομικής σταθερότητας, την ολοκλήρωση της ΟΝΕ και την ενίσχυση του διεθνούς ρόλου του ευρώ.] [If the Council recommendation is not adopted by the time of the CID adoption, please remove the recital]

(5)Στις 30 Απριλίου 2021 η Ιταλία υπέβαλε στην Επιτροπή το εθνικό σχέδιο ανάκαμψης και ανθεκτικότητας, σύμφωνα με το άρθρο 18 παράγραφος 1 του κανονισμού (ΕΕ) 2021/241. Της υποβολής προηγήθηκε διαδικασία διαβούλευσης σύμφωνα με το εθνικό νομικό πλαίσιο, με τις τοπικές και περιφεριακές αρχές, τους κοινωνικού εταίρους, τις οργανώσεις της κοινωνίας των πολιτών, τις οργανώσεις νεολαίας και άλλα ενδιαφερόμενα μέρη. Η οικειοποίηση, σε εθνικό επίπεδο, των σχεδίων ανάκαμψης και ανθεκτικότητας συμβάλλει στην επιτυχή τους υλοποίηση και στον διαρκή τους αντίκτυπο σε εθνικό επίπεδο, καθώς και στην αξιοπιστία τους σε ευωπαϊκό επίπεδο. Δυνάμει του άρθρου 19 του εν λόγω κανονισμού, η Επιτροπή αξιολόγησε τη συνάφεια, την αποτελεσματικότητα, την αποδοτικότητα και τη συνοχή του σχεδίου ανάκαμψης και ανθεκτικότητας, σύμφωνα με τις κατευθυντήριες γραμμές αξιολόγησης του παραρτήματος V του εν λόγω κανονισμού.

(6)Τα σχέδια ανάκαμψης και ανθεκτικότητας θα πρέπει να επιδιώκουν τους γενικούς στόχους του μηχανισμού ανάκαμψης και ανθεκτικότητας που θεσπίστηκε με τον κανονισμό (ΕΕ) 2021/241 και του μέσου ανάκαμψης της ΕΕ που θεσπίστηκε με τον κανονισμό (ΕΕ) 2020/2094 του Συμβουλίου για τη στήριξη της ανάκαμψης μετά την κρίση της νόσου COVID-19. Θα πρέπει να προωθούν την οικονομική, κοινωνική και εδαφική συνοχή της Ένωσης, συμβάλλοντας στους έξι πυλώνες που αναφέρονται στο άρθρο 3 του κανονισμού (ΕΕ) 2021/241.

(7)Η υλοποίηση των σχεδίων ανάκαμψης και ανθεκτικότητας των κρατών μελών θα αποτελεί συντονισμένη προσπάθεια επενδύσεων και μεταρρυθμίσεων ανά την Ευρωπαϊκή Ένωση. Με τη συντονισμένη και ταυτόχρονη υλοποίηση των εν λόγω μεταρρυθμίσεων και επενδύσεων, αλλά και με την υλοποίηση διασυνοριακών έργων, οι εν λόγω μεταρρυθμίσεις και επενδύσεις θα αλληλενισχυθούν και θα οδηγήσουν σε θετικές δευτερογενείς επιπτώσεις σε ολόκληρη την Ένωση. Έτσι, το ένα τρίτο περίπου του αντικτύπου του μηχανισμού στην ανάπτυξη και την απασχόληση των κρατών μελών θα προέλθει από δευτερογενείς επιπτώσεις σε άλλα κράτη μέλη.

Ισορροπημένη απάντηση που συμβάλλει στους έξι πυλώνες